### Beslutning

For stemte B, O, V, Ø og Kalundborg-Listen.

Imod stemte A, C, F og Frit Borgerligt Fællesskab.

Godkendt.

### Sagsfremstilling

## Resume og sagens baggrund

I budgetaftalen for 2023 er der afsat 250.000 kr. årligt til en kunstfond.
Det er et ønske at etablere en lokal kunstfond, der kan støtte indkøb af kunst til det offentlige rum. Det er hensigten at afsøge mulighederne for at få engageret lokale virksomheder og fonde i en sådan etablering og efterfølgende fondsarbejde.

Der er endnu ikke udarbejdet retningslinjer mv. for uddeling af kunstfonden. Administrationen vil ultimo 2023 fremlægge sag med udkast til kommissorium, retningslinjer, organisering samt proces for involvering af andre bidragsydere.

Nærværende sag er en ansøgning fra [adresse] på 250.000 kr., som er det afsatte rådighedsbeløb for 2023.

## Indstillinger

Direktøren indstiller, at ansøgningen godkendes og at rådighedsbeløbet på 250.000 kr. frigives.

## Behandling

Økonomiudvalget, Kommunalbestyrelsen.

## Sagsfremstilling

Kultur- og Fritidsudvalget har modtaget ansøgning fra [adresse] på udarbejdelse og opsætning af to kunstværker under Lundbye Kunstfestival 2024. Tilskuddet kan ikke afholdes indenfor udvalgets ramme.

Komitéen ansøger derfor om 250.000 kr. fra kommunens nyetablerede kunstfond.
Den samlede udgift til de to kunstværker er på 1.200.000 kr. Det kan oplyses at ansøger allerede har fået tilsagn på ca. 500.000 kr. fra en virksomhed.

*Kunstværker ved Helix Lab og [adresse]*
Ved Helix Lab har komitéen lagt skulpturopgaven i hænderne på Kaspar Kristoffersen, skulptør og
keramiker. Han har været på inspirationsbesøg på stedet og beskriver sit kunstværk med
arbejdstitlen ”Perspektivomvenderen” som en ”skulpturel, fabulerende hyldest til den kraft i
menneskets natur, der fremdriver og kombinerer filosofi, videnskab og kunst”.

Ved Professionshøjskolen Absalon er det planen at rejse en bronzeskulptur, som
billedkunstneren Sebastian Clausen skal stå for. På invitation fra [adresse] har han udarbejdet
et forslag efter at have besøgt stedet og professionshøjskolen. Han har givet sin to meter høje
skulptur titlen ”From earth we take, to earth we give”. I sin præsentation af forslaget skriver
han bl.a.: ”Værket handler om mennesket men i særdeleshed om relationen mellem naturen og mennesket”.

Sebastian Clausen og Kaspar Kristoffersen er anerkendte kunstnere, som er gået til opgaven med stor ildhu.
Prisen for hver skulptur er aftalt til 500.000 kr. ekskl. moms. Hertil kommer udgifter til
terrænreguleringer, navneplader og belysning. Komitéen har tilsagn fra en lokal virksomhed på 500.000 kr. til skulpturerne.
De to kunstneres præsentation af deres kunstværker i tekst og billeder er vedlagt ansøgningen.

## Økonomiske konsekvenser

Puljen for 2023 på 250.000 kr. vil hermed være disponeret.

### Sagens forløb

23-05-2023 Økonomiudvalget

Anbefales, idet yderligere udlodninger forudsætter etablering af kunstfonden.

A og F tager forbehold.